b'\n_START_ARTICLE_\nBertrand Carcassonne\n_START_SECTION_\nBiografia\n_START_PARAGRAPH_\nBertrand (algun cop referenciat incorrectament com a Bernard) Gaud\xc3\xa9ric Carcassonne estudi\xc3\xa0 llat\xc3\xad inicialment, i els anys 1751-1752 els dedic\xc3\xa0 a la filosofia, a la universitat de Perpiny\xc3\xa0. Tot i que els seus pares l\'empenyien a cursar la carrera de teologia, que encet\xc3\xa0 a contracor, marx\xc3\xa0 del Rossell\xc3\xb3 i es form\xc3\xa0 en cirurgia a les escoles i hospitals de Par\xc3\xads i Montpeller; a aquesta darrera ciutat obtingu\xc3\xa9 el grau de Maitre-\xc3\xa8s-arts. De tornada a Perpiny\xc3\xa0, reb\xc3\xa9 la Mestria de Cirurgia el 28 de maig del 1757, i es dedic\xc3\xa0 a l\'exercici de la professi\xc3\xb3 de cirurgi\xc3\xa0-barber, sembla  que amb un cert \xc3\xa8xit econ\xc3\xb2mic. Els anys 1762-1764 estudi\xc3\xa0 medicina a la universitat rossellonenca, per\xc3\xb2 es doctor\xc3\xa0 a la d\'universitat d\'Aurenja (1766), encara que posteriorment la universitat perpinyanenca li retragu\xc3\xa9  de no haver estudiat a la ciutat proven\xc3\xa7al el temps m\xc3\xadnim requerit legalment per al t\xc3\xadtol. El 1765 era cirurgi\xc3\xa0 en cap de l\'hospital de les Penedides. El juliol del 1773 reempla\xc3\xa7\xc3\xa0 temporalment  Joseph Barth\xc3\xa9l\xc3\xa9my Fran\xc3\xa7ois Carr\xc3\xa8re com a Inspector General de les Aig\xc3\xbces Minerals de la prov\xc3\xadncia del Rossell\xc3\xb3 i del Comtat de Foix i, poc despr\xc3\xa9s (8 d\'octubre del 1773), reb\xc3\xa9 els nomenaments de metge-conseller ordinari del rei, i d\'intendent de les aig\xc3\xbces minerals de Nyer, Vin\xc3\xa7\xc3\xa0 i Sant Mart\xc3\xad (El Vol\xc3\xb3? ); el 1777 constava com a Cirurgi\xc3\xa0 Jurat de Perpiny\xc3\xa0. Intent\xc3\xa0 accedir a la universitat rossellonesa com a professor agregat, per\xc3\xb2 el claustre el refus\xc3\xa0 perqu\xc3\xa8  no era titulat de la instituci\xc3\xb3 i tamb\xc3\xa9, possiblement, per l\'exercici de la cirurgia (el claustre li retreia  que exerc\xc3\xads "l\'art mec\xc3\xa0nic de cirurgi\xc3\xa0-barber", tant personalment com amb treballadors contractats). Carcassonne apel\xc2\xb7l\xc3\xa0 al Consell Sobir\xc3\xa0 i al Consell d\'Estat del Rei, que li atorgaren la ra\xc3\xb3 i for\xc3\xa7aren la universitat a acceptar-lo com a agregat el novembre del 1768. El 23 de gener del 1789 fou elegit rector de la instituci\xc3\xb3 educativa i, en no acceptar el c\xc3\xa0rrec, pretextant el servei degut a la seva nombrosa clientela, fou severament sancionat  per la universitat._NEWLINE_Havia publicat un llibre sobre les malalties ven\xc3\xa8ries el 1762 que es tradu\xc3\xad al castell\xc3\xa0 dos anys despr\xc3\xa9s. En el llibre aconsellava  el consum d\'unes pastilles amb mercuri, d\'invenci\xc3\xb3 pr\xc3\xb2pia.'